b'\n_START_ARTICLE_\nMeiji-restaurasjonen\n_START_PARAGRAPH_\nMeiji-restaurasjonen eller Meiji-restaureringen (japansk: \xe6\x98\x8e\xe6\xb2\xbb\xe7\xb6\xad\xe6\x96\xb0, Meiji ishin, 1866\xe2\x80\x931869, med 1868 som det mest avgj\xc3\xb8rende \xc3\xa5r) var en serie begivenheter som ledet til en endring i Japans politiske og sosiale strukturer. Begivenhetene begynte i den senere delen av Tokugawaperioden og avslutter med overgangen til Meijiperioden. Meijirestaurasjonen har f\xc3\xa5tt sitt navn fra keiser Meiji, navnet som posthumt ble gitt til Mutsuhito (1867\xe2\x80\x931912) og det faktum at makten i Japan ble tilbakef\xc3\xb8rt til keisertronen (restaurert) etter over 650 \xc3\xa5r med shogunat. Meiji betyr opplyst styre._NEWLINE_Restaurasjonen var en konsekvens av en mengde omstendigheter, den mest kjente at den amerikanske kommand\xc3\xb8ren Matthew Perry tvang Japan til \xc3\xa5 \xc3\xa5pne havnene sine i 1854._NEWLINE_De politiske ledere som stod bak og gjennomf\xc3\xb8rte omveltningen hadde to m\xc3\xa5l for \xc3\xb8ye. De ville omforme det japanske samfunn ved \xc3\xa5 restaurere et reelt keiserlig styre. Det japanske keiserd\xc3\xb8mme kunne etter gjengs japansk historieskrivning f\xc3\xb8res tilbake med ubrutt slektssuksesjon over to tusen \xc3\xa5r. De ville dessuten modernisere samfunnet ved \xc3\xa5 assimilere, til en viss grad, elementer fra vestlig kultur og vitenskap._NEWLINE_Lederne var for det meste unge menn av milit\xc3\xa6r bakgrunn, menn som hadde styrtet det eksisterende f\xc3\xb8ydalregime. De tenkte og planla derfor i milit\xc3\xa6re kategorier der milit\xc3\xa6r styrke var vesentlig. De ville bygge en japansk nasjon som skulle v\xc3\xa6re i stand til \xc3\xa5 m\xc3\xb8te vestmaktene p\xc3\xa5 like fot. P\xc3\xa5 mange m\xc3\xa5ter kan man si at folkene som stod bak Meijirestaurasjonen skulle lykkes i sitt forehavende i h\xc3\xb8y grad: I l\xc3\xb8pet av det halve \xc3\xa5rhundret Meijiperioden skulle vare, n\xc3\xa5dde de sine m\xc3\xa5l p\xc3\xa5 det politiske, \xc3\xb8konomiske, milit\xc3\xa6re og diplomatiske plan.\n_START_SECTION_\nHendelsesforl\xc3\xb8pet\n_START_PARAGRAPH_\nMejirestaurasjonen utspant seg over den den siste delen av Edoperioden (den del som ofte kalles Det sene Tokugawashogunatet \xe2\x80\x93 1853\xe2\x80\x931867) og begynnelsen av Meijiperioden. Meijirestaurasjonen kom som en f\xc3\xb8lge av Japans \xc3\xa5pning mot verden fremtvunget av de sorte skipene f\xc3\xb8rt av den amerikanske kommand\xc3\xb8r Matthew Perry inn i Tokyobukten i 1853._NEWLINE_I 1866 dannet Saig\xc5\x8d Takamori, daimy\xc5\x8d (leder) av provinsen Satsuma, og Kido Takayoshi, daimy\xc5\x8d av Ch\xc5\x8dsh\xc5\xab-provinsen, \xc2\xabSatchoalliansen\xc2\xbb; dette markerte starten p\xc3\xa5 Meijirestaurasjonen. De to lederne st\xc3\xb8ttet den japanske keiseren og ble f\xc3\xb8rt sammen av Sakamoto Ry\xc5\x8dma for \xc3\xa5 utfordre det herskende Tokugawa-shogunatet (bakufu) og f\xc3\xb8re makten tilbake til keiseren._NEWLINE_Tokugawashogunatet ble offisielt avsluttet den 9. november 1867, da den 15. Tokugawa shogun, Tokugawa Yoshinobu, stilte seg til keiserens disposisjon, og tok avskjed ti dager etter. I praksis var dette gjeninnf\xc3\xb8ring av keiserd\xc3\xb8mmet, selv om Yoshinobu beholdt omfattende makt._NEWLINE_Rett etter, i januar 1868, br\xc3\xb8t Boshinkrigen ut (krigen i dragens \xc3\xa5r) med slaget ved Toba Fushimi hvor en h\xc3\xa6rstyrke ledet av styrker fra Ch\xc5\x8dsh\xc5\xab og Satsuma provinsene slo den forhenv\xc3\xa6rende shogunens h\xc3\xa6r og tvang keiseren til \xc3\xa5 ta all makt fra Yoshinobu. Noen shogunatstyrker flyktet til Hokkaido hvor de fors\xc3\xb8kte \xc3\xa5 etablere utbryterrepublikken Ezo. Dette ble stoppet i mai 1869 med beleiringen av Hakodate p\xc3\xa5 Hokkaido. Nederlaget for styrkene til den forhenv\xc3\xa6rende shogunen markerte slutten p\xc3\xa5 Meijirestaurasjonen; all motstand mot keiseren og hans styre ble avsluttet._NEWLINE_Lederne for Meijirestaurasjonen, som denne omveltningen ble kjent som, handlet i keiserens navn. I realiteten ble den politiske makten flyttet fra Tokugawashogunen til et oligarki best\xc3\xa5ende av dem selv, stort sett fra Satsumaprovinsen og Choshuprovinsen. Grunnen til dette var at deres ideer om styresett var det gammelmodige hvor keiseren utf\xc3\xb8rer sine plikter, mens hans ministre styrer nasjonen i hans navn.'